Pytón mriežkovaný

Pytón mriežkovaný alebo pytón mriežkavý () je nejedovatý had z rodu Broghammerus, ktorý obýva juhovýchodnú Áziu. Je to najdlhší zdokumentovaný had na svete – v roku 1912 zabili na ostrove Celebes pytóna, ktorý meral rekordných 9,76 metrov.

 Opis 
Vyznačuje sa žltým alebo svetlohnedým telom s tmavými znakmi, ktoré pripomínajú mriežku (odtiaľ meno) a nápadnými jamkami s tepelnými senzormi pozdĺž čeľusti. Pytón mriežkovaný sa dožíva okolo 30 rokov.

 Dĺžka 
Je to najdlhší zdokumentovaný had na svete. Rekordný jedinec bol zabitý v roku 1912 na ostrove Celebes a meral 9,76 m. Zároveň je to aj najdlhší chovaný had v zajatí. V Pittsburghskej Zoo merala samica pytóna, menom Colossus, ktorá tam žila v rokoch 1949 až 1963 8,99 m a vážila 172 kg.

 Váha 
Pytón mriežkovaný je jeden z najťažších hadov na svete (ťažšia je asi len anakonda tmavá). Dosahuje váhu až 200 kg.

 Výskyt 
Broghammerus reticulatus obýva juhovýchodnú Áziu a tieto štáty: Indonézia, Bangladéš, Brunej, Kambodža, India, Laos, Malajzia, Mjanmarsko, Filipíny, Singapur, Thajsko a Vietnam.

 Správanie 
Viac sa zdržuje na súši ako vo vode, hoci dobre pláva. Len zriedkavo sa vzďaľuje od svojho hniezda.

 Potrava 
Jeho potravu tvoria vtáky a cicavce. Vyskytli sa aj prípady, kedy zaútočil, či dokonca zabil a zožral človeka.

 Rozmnožovanie 
Samica kladie 30 - 50 vajec do dutín stromov alebo dier v zemi a potom ich opatruje. Málokedy sa od svojej znášky vzďaľuje. Inkubačná doba môže byť až 90 dní, po ktorej sa z vajec liahnu mladé jedince dlhé až 70 cm.

 Ohrozenie 
Je často lovený pre svoju kožu, preto sú veľké jedince raritné.

 Chov v zajatí 
Chov pytóna mriežkovaného si vyžaduje veľké terárium s vodnou nádržou, v ktorej sa denne vymieňa voda. Denná teplota v teráriu by sa mala pohybovať v rozmedzí 25 – 32 °C, odporúčaná nočná teplota medzi 21 – 26 °C.

Keďže dospelé jedince dorastajú do dĺžky presahujúcu tri metre, ich chov je na území Slovenska upravený Vyhláškou Ministerstva pôdohospodárstva a rozvoja vidieka SR o chove nebezpečných živočíchov č. 143/2012 Z.z., ktorá ukladá chovateľom rôzne povinnosti, napríklad nároky na chovný priestor a jeho zabezpečenie.Pytón mriežkovaný - informácie na herpetologickom webe Hady.sk Ide o druh, ktorý pre svoju veľkosť, ale aj útočnú povahu nie je vhodný pre začiatočníkov, ani do bytových podmienok, ale skôr do zoologických záhrad a špecializovaných zariadení, kde s ním dokážu bezpečne manipulovať a poskytnúť mu dostatok priestoru. Ide o mimoriadne silné zviera, preto sa pri manipulácii s ním z bezpečnostných dôvodov vyžaduje súčinnosť minimálne dvoch osôb.

 Poddruhy 
Poznáme tri poddruhy pytóna mriežkovaného:
Broghammerus reticulatus reticulatus
Broghammerus reticulatus saputrai
Broghammerus reticulatus jampeanus 

 Galéria 

 Referencie 

 Iné projekty 

 Literatúra 


 Externé odkazy 
 Hady.sk - informácie o hadoch a herpetológii

 Zdroj 


Kategória:Pytónovité
Kategória:Najmenej ohrozené druhy